Document ID: 32012R0897

REGOLAMENT TAL-KUMMISSJONI (UE) Nru 897/2012
tal-1 ta’ Ottubru 2012
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għal aċibenżolar-S-metil, amisulbrom, ċjażofammid, diflufenikan, dimossistrobina, metossifenożid u nikotina f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,
Billi:
(1)
Għall-aċibenżolar-S-metil, iċ-ċjażofammid u l-metossifenożid il-livelli massimi tar-residwi (maximum residue levels - MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għall-amisulbrom, id-diflufenikan, id-dimossistrobina u n-nikotina, l-MRLs ġew stabbiliti fil-Parti A tal-Anness III tar-Regolament (KE) Nru 396/2005.
(2)
Fil-kuntest ta’ proċedura, għall-awtorizzazzjoni tal-użu ta' prodott għall-protezzjoni tal-pjanti li fih is-sustanza attiva aċibenżolar-S-metil fuq il-ħass u pjanti oħra tal-insalata inklużi l-Brassicaceae tressqet applikazzjoni skont l-Artikolu 6(1) tar-Regolament (KE) Nru 396/2005 għall-emendi tal-MRLs eżistenti.
(3)
Fir-rigward tal-amisulbrom, tali applikazzjoni tressqet għat-tadam, il-brunġiel u l-ħass. Fir-rigward taċ-ċjażofammid, tali applikazzjoni tressqet għall-għerq mustarda (Armoracia rusticana). Fir-rigward tad-diflufenikan, tali applikazzjoni tressqet għaż-żebbuġ għall-produzzjoni taż-żejt. Fir-rigward tad-dimossistrobina, tali applikazzjoni tressqet għas-segala, iż-żerriegħa tal-mustarda u ż-żerriegħa tal-ġirasol. Fir-rigward tal-metossifenożid tali applikazzjoni tressqet għall-ħaxix bil-weraq u għall-ħxejjex aromatiċi friski (għajr l-iscarole, il-weraq tad-dielja, il-krexxuni tal-ilma u l-witloof).
(4)
Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ngħaddew lill-Kummissjoni.
(5)
Fir-rigward tan-nikotina fil-faqqiegħ selvaġġ, ġew stabbiliti MRLs temporanji b’kundizzjoni li dawn l-MRLs jiġu riveduti fuq il-bażi tal-evalwazzjoni ta’ dejta u informazzjoni ġodda, inkluża kull evidenza xjentifika dwar l-okkorrenza jew il-formazzjoni naturali tan-nikotina fil-fungi selvaġġi. Il-Kummissjoni rċeviet dejta u informazzjoni ġodda mill-operaturi Ewropej tan-negozju tal-ikel, li jikkonfermaw il-preżenza tan-nikotina fil-faqqiegħ selvaġġ f’livelli li huma kompatibbli mal-MRLs attwali. Madankollu, għad mhijiex disponibbli l-evidenza xjentifika li turi li n-nikotina tinstab b’mod naturali fil-faqqiegħ selvaġġ u biex jiġi spjegat il-mekkaniżmu tal-formazzjoni tagħha. Għalhekk, id-deċiżjoni ta’ ġestjoni li ttieħdet fil-Kumitat Permanenti dwar il-Katina Alimentari u s-Saħħa tal-Annimali (SCoFCAH) fil-11 ta’ Mejju 2009 fir-rigward tal-livelli stabbiliti fil-faqqiegħ selvaġġ għal sentejn għadha valida, għalkemm huwa xieraq li tiġi estiża l-validità ta’ dawn l-MRLs għal sentejn oħra, sakemm issir disponibbli tali informazzjoni.
(6)
L-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ivvalutat l-applikazzjonijiet u r-rapporti ta' evalwazzjoni, u eżaminat b'mod partikolari r-riskji għall-konsumaturi u, fejn rilevanti, għall-annimali u tat opinjonijiet motivati dwar l-MRLs proposti. (2) Għaddiet dawn l-opinjonijiet lill-Kummissjoni u lill-Istati Membri u poġġiethom għad-dispożizzjoni tal-pubbliku.
(7)
Fir-rigward tal-applikazzjonijiet l-oħra kollha, l-Awtorità kkonkludiet li r-rekwiżiti kollha fir-rigward tad-dejta ġew issodisfati u li, fuq il-bażi ta' stima tal-esponiment tal-konsumatur li saret għal 27 grupp speċifiku Ewropew tal-konsumatur, l-emendi għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-esponiment għall-perjodu qasir minħabba konsum estrem tal-għelejjel u l-prodotti rilevanti ma wrew li kien hemm riskju li jinqabeż il-konsum aċċettabbli ta’ kuljum (acceptable daily intake - ADI) jew id-doża ta’ referenza akuta (acute reference dose - ARfD).
(8)
Fuq il-bażi tal-opinjonijiet motivati tal-Awtorità, u b'kunsiderazzjoni tal-fatturi rilevanti għas-suġġett li qed jiġi kkunsidrat, l-emendi rilevanti fl-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(9)
Ir-Regolament (KE) Nru 396/2005 għandu għaldaqstant jiġi emendat skont dan.
(10)
Il-miżuri sabbiliti f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum mill-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-1 ta’ Ottubru 2012.

Labels: 17
20
0
3
6